**NOTA INFORMATIVĂ**

**la proiectul legii privind sistemul unitar de salarizare**

**în sectorul bugetar**

|  |
| --- |
| 1. **Denumirea autorului și, după caz, a participanților la elaborarea proiectului** |
| Autorul proiectului este Ministerul Finanțelor, care este desemnat responsabil de politica în domeniul salarizării în sectorul bugetar. Proiectul a fost elaborat cu suportul Organizației Internaționale a Muncii, Societății Germane pentru Cooperare Internațională (GIZ) și Comisiei Europene, care au oferit consultanță în procesul de inițiere, elaborare și evaluare. |
| 1. **Condițiile ce au impus elaborarea proiectului de act normativ și finalitățile urmărite** |
| În vederea reformării sistemului actual de salarizare în sectorul bugetar, care este unul fragmentat, greu de administrat și inechitabil, a fost elaborat Conceptul privind sistemul de salarizare unitară a personalului din sectorul bugetar, care a fost aprobat prin Dispoziția prim-ministrului nr.80-d din 28 iulie 2017. Conceptul stabilește principiile de bază și acțiunile principale pentru elaborarea unui sistem de salarizare unitar, transparent, echitabil, atractiv, nediscriminatoriu, simplu de gestionat, capabil să reflecte și să remunereze performanța profesională din fiecare domeniu de activitate.  În acest scop, Ministerul Finanțelor a fost desemnat responsabilul principal pentru realizarea planului de acțiuni privind punerea în aplicare a prevederilor Conceptului cu privire la elaborarea sistemului de salarizare unitară. În acest sens, Ministerul Finanțelor a fost asistat de o echipă multidisciplinară constituită atât din funcționari publici din autoritățile publice centrale și locale, cât și din experți internaționali și naționali, cu expertiză în domeniul salarizării publice. Activitatea acestora fiind realizată cu suportul financiar al Organizației Internaționale a Muncii (OIM).  În conformitate cu planul de acțiuni privind implementarea obiectivelor stipulate în Conceptul cu privire la elaborarea sistemului de salarizare unitară au fost realizate acțiuni aferente etapelor legate de gradarea/ierarhizarea posturilor conform valorii acestora: elaborarea Registrului posturilor generice din sectorul bugetar, elaborarea metodologiei cu privire la evaluarea posturilor generice în sectorul bugetar, realizarea procesului de analiză a a posturilor, ierarhizarea posturilor din eșantion în grade.  În vederea implementării acțiunilor descrise mai sus au fost create două grupuri de lucru:   * 1. grup de lucru privind evaluarea posturilor;   2. echipa de evaluatori pentru evaluarea posturilor / evaluarea simplificată a posturilor.   Componența grupurilor de lucru a fost formată la propunerea autorităților publice centrale și locale, aprobată prin decizia ministrului, și a constituit funcționari publici de conducere și de execuție din autorități publice centrale și locale, consultanți locali, precum și reprezentanți ai confederațiilor sindicale. Pe parcursul activității, componența grupului de lucru privind evaluarea posturilor a suferit unele modificări, în funcție de disponibilitatea membrilor desemnați.  Grupurile de lucru au evaluat 296 posturi generice din sistemul bugetar, reprezentative din cele 7 grupe ocupaționale, 3 nivele administrative (central, teritorial/desconcentrat, local) și categorii de posturi (conducere și execuție), după care a avut loc evaluarea simplificată a 1 604 posturi generice din sectorul bugetar prin analiza comparativă a posturilor cu cele 296 posturi din eșantion deja evaluate, în baza gradelor și cvintilelor stabilite în proiectul grilei de salarizare. Informația detaliată privind rezultatele evaluării posturilor în sectorul bugetar poate fi accesată la adresa <http://mf.gov.md/sites/default/files/2018-Raport-eval-post_final.pdf>.  Principiile proiectului de lege privind sistemul unitar de salarizare în sectorul bugetar constituie:   1. stabilirea unui sistem reformat și simplificat de ierarhizare în sectorul bugetar, care cuprinde grupe ocupaționale și grade salariale, populate cu posturi în baza rezultatelor evaluării valorii acestora, cu obiectivul principal de a promova remunerație egală pentru muncă egală; 2. stabilirea unei grile unice pentru toate autoritățile și instituțiile publice care fac obiectul acestei legi, care să definească nivelul salariului de bază pentru toate posturile din toate grupurile ocupaționale; 3. controlul unitar, potrivit căruia conducătorii de autorități și/sau instituții publice care fac obiectul acestei legi nu pot acorda drepturi salariale suplimentare față de cele prevăzute de lege. |
| 1. **Principalele prevederi ale proiectului și evidențierea elementelor noi** |
| Sfera de aplicare a sistemului unitar de salarizare constituie toate categoriile de angajați din sectorul bugetar, inclusiv persoanele de demnitate publică, judecătorii, procurorii, funcționarii publici cu statut general și funcționarii publici cu statut special.  Elementele noului sistem de salarizare a personalului în sectorul bugetar sunt următoarele:   * caracterul unitar - se aplică tuturor categoriilor de angajați din sectorul bugetar; * sistemul de salarizare are la bază sistemul de gradare, constituit din grade și trepte de salarizare. Sistemul de gradare a posturilor este elaborat în baza clasificării și rezultatelor evaluării posturilor, prin utilizarea grupelor și sub-grupelor salariale. Evaluarea posturilor permite gruparea obiectivă a posturilor cu valoare similară, conform principiului ”plată egală pentru muncă egală” (echitate și coerență); * sistemul de salarizare este relativ flexibil, permite avansarea în grade de salarizare (pe verticală) și trepte de salarizare (pe orizontală); * salariul total este constituit din partea fixă și partea variabilă. Raportul dintre salariul de funcție și partea variabilă constituie, pentru majoritatea categoriilor de angajați, 80% la 20% din salariul total; unde salariul de funcție este corelat cu valoarea postului, iar partea variabilă – cu deținătorul postului (performanța) și aspectele specifice ale muncii. Pentru unele categorii de angajați se stabilesc doar salarii fixe; * salariul de funcție cuprinde majoritatea sporurilor, suplimentelor, indemnizațiilor și alte plăți salariale aferente postului, existente la moment. Sistemul de salarizare este relativ atractiv pentru tinerii specialiști; * sistemul de salarizare este corelat cu performanța (partea variabilă) și se aplică pentru o parte de angajați din sectorul bugetar. * sistemul de salarizare este ușor de administrat prin aplicarea coeficienților corelați cu o bază fixă de calcul, care poate fi revizuită anual în funcție de disponibilul de mijloace în buget, dar nu mai puțin decît nivelul inflației; * raportul de compresie este redus față de situația actuală (1/30); * sistemul de salarizare este durabil, costurile de implementare sunt estimate atât pe termen scurt, cît și pe termen lung.   Legea cu privire la sistemul unitar de salarizare reglementează structura sistemului de salarizare, drepturile salariale, stabilirea salariului de funcție conform gradelor și treptelor de salarizare, precum și plafonul maximal pentru partea variabilă a salariului total.  Una din garanțiile sociale (protecție personală) ale noului sistem de salarizare vizează păstrarea venitului salarial total, în cazul în care conform noilor reguli de salarizare angajatului i se stabilește un salariu mai mic decât cel deținut anterior.  Proiectul de lege conține anexe separate pentru fiecare din 8 grupuri ocupaționale, cu indicarea titlurilor de funcții, a categoriilor de salarizare și coeficienților pentru fiecare post din grupul respectiv.  Legea desemnează Ministerul Finanțelor responsabil de coordonarea procesului de implementare și evaluare a politicii statului în domeniul salarizării în sectorul bugetar, atribuind funcțiile de coordonare și monitorizare a implementării uniforme a sistemului unitar de salarizare în sectorul bugetar; elaborare/avizare a proiectelor de acte normative ce țin de salarizarea personalului din unități bugetare; analiză a propunerilor de modificare a grilei de salarizare, a ierarhiei posturilor din grupele ocupaționale și a altor elemente ale sistemului unitar de salarizare, cu atragerea, după caz, a specialiștilor din domenii.  În sarcina fiecărei unități bugetare este indicată ținerea Registrului de evidență a posturilor la nivel de unitate bugetară, care reflectă categoriile de funcții conform sistemului de codificare din Registrul funcțiilor. Formatul și modul de ținere a Registrului se va aproba de Guvern. |
| 1. **Modul de încorporare a actului în cadrul normativ în vigoare** |
| La data intrării în vigoare a prezentei legi se vor abrogă Legea nr. 355-XVI din 23 decembrie 2005 cu privire la sistemul de salarizare în sectorul bugetar, Legea nr. 48 din 22 martie 2012 privind sistemul de salarizare a funcționarilor publici, Legea nr. 328 din 23 decembrie 2013 privind salarizarea judecătorilor și procurorilor.  Concomitent, în scopul ajustării normelor în vigoare și eliminării normelor cu caracter salarial din alte acte normative, se vor introduce modificări în Legea salarizării nr. 847/2002, Legea nr. 1432/2000 privind modul de stabilire și reexaminare a salariului minim, Legea nr. 154/2003 Codul muncii al Republicii Moldova, Legea nr. 797/1996 pentru adoptarea Regulamentului Parlamentului, Legea nr. 1381/1997 Codul electoral, Legea nr.259/2004 Codul cu privire la știință și inovare, Legea nr. 158/2008 cu privire la funcția publică și statutul funcționarului public. |
| 1. **Fundamentarea economico-financiară** |
| Valoarea minimă de referință stabilită pentru cea mai joasă clasă de salarizare se propune a fi stabilită la nivel de 1500 lei pentru majoritatea categoriilor de angajați în sectorul public. Totodată, pentru nivelarea tranziției la sistemul nou de salarizare, se propune diferențierea valorilor de referință pentru unele categorii de angajați. Valorile concrete se vor stabili în Legea bugetului de stat pentru anul curent.  Costul implementării proiectului în instituțiile finanțate din bugetul de stat și bugetele locale se estimează pe termen mediu 2019-2021 la 3 950 mil. lei. Mijloacele respective sînt prevăzute în Cadrul bugetar pe termen mediu și nu necesită surse suplimentare.  Cître anul 2021 se preconizează o creștere de circa 30 % a salariului mediu lunar pentru angajații instituțiilor finanțate din bugetul de stat și de peste 55 % - din bugetele locale. |
| 1. **Avizarea și consultarea publică a proiectului** |
| În scopul respectării prevederilor Legii nr.239/ 2008 privind transparența în procesul decizional, proiectul legii privind sistemul unitar de salarizare în sectorul bugetar este plasat pe pagina web oficială a Ministerului Finanțelor ([www.mf.gov.md](http://www.mf.gov.md)), directoriul „Transparența decizională”, secțiunea „Procesul decizional”.  Proiectul va fi supus consultărilor publice cu toate părțile interesate și va urma avizarea oficială în condițiile cadrului normativ.  **MINISTRU Octavian ARMAȘU** |